РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/103-18

15. мај 2018. године

Б е о г р а д

**ЗАПИСНИК**

**ТРИДЕСЕТСЕДМЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ**

**НАРОДНЕ СКУПШТИНЕ РЕПУБЛИКЕ СРБИЈЕ**

**ПОНЕДЕЉАК, 14. МАЈ 2018. ГОДИНЕ**

 Седница је почела у 9.10 часова.

 Седници су присуствовали заменик председника Одобра за европске интеграције Елвира Ковач и чланови Одбора Душица Стојковић, Драган Шормаз, Дејан Раденковић и Гордана Чомић и заменици чланова Одбора Тања Томашевић Дамњановић, Крсто Јањушевић, Вера Јовановић, Миљан Дамјановић, Нада Лазић и Владимир Ђурић. Седници нису присуствовали чланови Одбора Биљана Пантић Пиља, Звонимир Ђокић, Наташа Вучковић, Муамер Бачевац, Хаџи Милорад Стошић и Младен Грујућ.

 Седници су присуствовали Драгана Стошић, шеф одсека у Дирекцији за железнице и представници Министарства грађевинарства, саобраћаја и инфраструктуре Ивана Божић, Николина Ђорђевић, Мирјана Илић и Милован Степанов.

На предлог заменика председника Одбора, усвојен је следећи

**Д н е в н и р е д**

1. Разматрање Предлога закона о изменама и допунама Закона о пловидби и лукама на унутрашњим водама, који је поднела Влада у начелу;
2. Разматрање Предлога закона о путевима, који је поднела Влада у начелу;
3. Разматрање Предлога закона о железници, који је поднела Влада у начелу;
4. Разматрање Предлога закона о безбедности у железничком саобраћају, који је поднела Влада у начелу и
5. Разматрање Предлога закона о интероперабилности железничког система, који је поднела Влада у начелу.

 **Тачка 1.**

 Е. Ковач је отворила прву тачку Дневног реда и дала реч М. Степанову који је рекао да Предлог закона има за циљ да изврши усаглашавање Закона о пловидби и лукама на унутрашњим водама са одредбама Директиве Савета 2014/112/ЕУ о спровођењу Европског споразума о утврђивању одрешених видова организације радног времена у пловидби унутрашњим водним путевима, као и Директиве 2016/1629 Европског парламента и Савета о утврђивању техничких правила за пловила унутрашње плобидбе, измени Директиве 2009/100/ЕЗ и стављању ван снаге Директиве 2006/87/ЕЗ, као и да се уреде одређена питања која су уочена у примени чије је решење захтевало одговорајућа законска решења. Већином гласова (један није гласао) чланови Одбора су усвојили Предлог закона о изменама и допунама Закона о пловидби и лукама на унутрашњим водама, у начелу.

 **Тачка 2.**

Заменик председника Одбора је отворила другу тачку Дневног реда и реч дала представнику предлагача. Н. Ђорђевић рекла је да Предлог закона о путевима обухвата одредбе следећих директива: Директива 1999/62/ЕЗ о накнадама за коришћење одређених инфрастуктура за тешка теретна возила, Директива 2004/54/ЕЗ о минималним безбедносним захтевима за тунеле у оквиру Транс-европске путне мреже, Директива 2008/96/ЕЗ о управљању безбедношћу путне инфраструктуре, Директива 2010/40/ЕУ о оквиру за увођење ИТС – интелигентних транспортних система и Директива 2004/52/ЕЗ о интероперабилности електронских система за наплату путарине. Предлог закона је делимично усклађен са поменутим директивама и планирано је фазно увођење одредби директива путем подзаконских аката, којих има 12. Већином гласова (један није гласао) чланови Одбора су усвојили Предлог закона о путевима, у начелу.

 **Тачка 3.**

 Е. Ковач је отворила трећу тачку Дневног реда и дала реч И. Божић која је рекла да је један од најважнијих разлога доношења новог закона о железници, заснован на неопходности усклађивања домаћих прописа са прописима Европске уније у области железничког саобраћаја и да је крајњи циљ Предлога закона унапређење железничког саобраћаја, ефикасности и постизања конкурентног тржишта превозних услуга. И. Божић навела је да је Предлог закона делимично усклађен са Директивом ЕУ број 2012/34 Европског парламента и Савета од 21. новембра 2012. године којом се успоставља једниствено европско железничко подручје и Уредбом ЕЗ број 1371/2007 Европског парламента и Савета од 23. октобра 2007. године о правима и обавезама путника у железничком саобраћају и да је Предлог закона у потпуности усклађен са Уредбор ЕЗ број 1370/2007 Европског парламента и Савета од 23. октобра 2007. године о обавези јавног превоза путника у друмском и железничком саобраћају. У дискусији су учествовали М. Дамјановић и И. Божић. Разговарали су о платама железничара. Већином гласова (један није гласао) чланови Одбора су усвојили Предлог закона о железници, у начелу.

 **Тачка 4.**

 Е. Ковач је отворила четврту тачку Дневног реда, разматрање Предлога закона о безбедности у железничком саобраћају и реч дала И. Божић. Навела је да су разлози за доношење новог закона раздвајање дела материје која се односи на безбедност и дела који се односи на интероперабилност, проширивање могућности за избор тела за оцену правилне примене методе за процену и оцену ризика и неопходност додатног усклађивања прописа у области безбедности железничког саобраћаја са релевантним прописима Европске уније. И. Божић рекла је да је Предлог закона у потпуности усклађен са Директивом 2004/49/ЕЗ Европског парламента о безбедности на железници и њеним имплементационим актима, Директивом 2007/59/ЕЗ Европског парламента и Савета о сертификацији машиновођа који управљају возовима у оквиру железничког система заједнице и Директивом Савета 2005/47/ЕЗ о Споразуму између Заједнице европских железница (CER) и Европске федерације радника (ETF) о одређеним аспектима услова рада мобилних радника у интероперабилном прекограничном саобраћају у железничком сектору. Већином гласова (један није гласао) чланови Одбора су усвојили Предлог закона о безбедности у железничком саобраћају, у начелу.

 **Тачка 5.**

 Заменик председника Одбора отворила је пету тачку Дневног реда и реч дала представнику предлагача. И. Божић је рекла да је Предлог закона настао раздвајањем материја интероперобилности и безбедности. Увођењем интероперобилности омогућује се да се возови крећу по целој Европи без задржавања на границама због замене локомотиве и возног особља. Овим законом извршена је потпуна хармонизација са Директивом 2008/57/ЕЗ Европског парламента и Савета о интероперабилности железничког система у оквиру Заједнице. Већином гласова (један није гласао) чланови Одбора су усвојили Предлог закона о интероперабилности железничког система, у начелу.

 Седница је завршена у 9.30 часова.

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

 Марија Вучићевић Elvira Kovács

 (Елвира Ковач)